A Bizottság határozata

(1999. december 22.)

az egyes tagállamok vagy a tagállamok egyes régiói szarvasmarha-állományainak hivatalosan brucellózismentes és tuberkulózismentes státusa megállapításáról szóló 1999/466/EK és 1999/467/EK határozat módosításáról

(az értesítés a C(1999) 5007. számú dokumentummal történt)

(EGT vonatkozású szöveg)

(2000/69/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 98/99/EK irányelvvel [1] módosított, a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre [2] és különösen annak A. melléklete I. fejezetének 4. pontjára és II. fejezetének 7. pontjára,

mivel:

(1) Az egyes tagállamok, vagy a tagállamok egyes régiói szarvasmarha-állományainak hivatalosan brucellózis-mentes státusának megállapításáról és a 97/175/EK határozat hatályon kívül helyezéséről szóló, 1999. július 15-i 1999/466/EK bizottsági határozat [3] e státust 1999. december 31-ig egyes tagállamoknak és régióknak megadta.

(2) Az egyes tagállamok, vagy a tagállamok egyes régiói szarvasmarha-állományainak hivatalosan brucellózis-mentes státusának megállapításáról és a 97/76/EK határozat hatályon kívül helyezéséről szóló, 1999. július 15-i 1999/467/EK bizottsági határozat [4] e státust 1999. december 31-ig egyes tagállamoknak és régióknak megadta.

(3) A 64/432/EGK irányelv A. melléklete I. fejezetének 4.b. pontjával és II. fejezetének 7.b. pontjával összhangban a szarvasmarha-gümőkórtól illetve szarvasmarha-brucellózistól hivatalosan mentes státus megadásának előfeltétele egy olyan azonosító rendszer, amely a 820/97/EK tanácsi rendelettel [5] összhangban lehetővé teszi, hogy minden egyes szarvasmarha esetében azonosítani lehessen a származási és a tranzit állományokat.

(4) A szarvasmarha-gümőkórtól és szarvasmarha-brucellózistól hivatalosan mentes státus fenti határozatokban előírt ideiglenes korlátozásait azért vezették be, mert a különböző jogszabályokban megadott időpontok nem voltak következetesek, különösen mivel a fenti rendelettel összhangban az azonosítási rendszer egyes elemeit 1999. december 31-ig teljes körűen működőképessé kellett tenni.

(5) Figyelembe véve, hogy a szarvasmarhák azonosításához és nyilvántartásához szükséges számítógépes adatbázis felállítása a 820/97/EK tanácsi rendeletben előírt rendszer alapvető eleme, a Bizottság elismerte az 1999/571/EK határozattal [6] az Ausztriában, az 1999/376/EK határozattal [7] a Dániában, az 1999/317/EK határozattal [8] a Finnországban, az 1999/375/EK határozattal [9] a Luxemburgban, az 1999/546/EK határozattal [10] a Hollandiában és az 1999/693/EK határozattal [11] a Svédországban létrehozott adatbázis üzemképességét.

(6) Németország vonatkozásában a Bizottság elegendő információt kapott ahhoz, hogy az adatbázis működőképesnek legyen tekinthető, azonban lehetséges, hogy az értékelést a közelgő helyszíni vizsgálatokra figyelemmel felülvizsgálják.

(7) Az Egyesült Királyság és Olaszország vonatkozásában további 6 hónap szükséges az említett adatbázis kialakításának befejezéséhez, így Bolzano és Trento régiók szarvasmarha-állományait 2000. június 30-ig szarvasmarha-gümőkórtól, Bolzano és Nagy-Britannia régiót pedig 2000. június 30-ig szarvasmarha-brucellózistól hivatalosan mentesnek kell nyilvánítani, a státusok említett időpontig történő felülvizsgálatának feltételével.

(8) Ezért szükséges az 1999/466/EK és az 1999/467/EK határozatokat a 2000. január 1-jétől hatályos jogi helyzethez igazítani.

(9) mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A 1999/466/EK határozat a következőképpen módosul:

a) Az I. melléklet címében az "1999. december 31-ig" szavakat el kell hagyni.

b) A II. melléklet címében az "1999. december 31-ig" szavak helyébe a "2000. június 30-ig" szavak lépnek.

(2) A 1999/467/EK határozat a következőképpen módosul:

a) az I. melléklet címében az "1999. december 31-ig" szavakat el kell hagyni;

b) a II. melléklet címében az "1999. december 31-ig" szavak helyébe a "2000. június 30-ig" szavak lépnek.

2. cikk

Ennek a határozatnak a tagállamok a címzettjei.

Kelt Brüsszelben, 1999. december 22-én.

a Bizottság részéről

David Byrne

a Bizottság tagja

[1] HL L 358., 1998.12.31., 107. o.

[2] HL 121., 1964.7.29., 1977/64. o.

[3] HL L 181., 1999.7.16., 34. o.

[4] HL L 181., 1999.7.16., 36. o.

[5] HL L 117., 1997.5.7., 1. o.

[6] HL L 217., 1999.8.17., 62. o.

[7] HL L 144., 1999.6.9., 35. o.

[8] HL L 122., 1999.5.12., 40. o.

[9] HL L 144., 1999.6.9., 34. o.

[10] HL L 209., 1999.8.7., 32. o.

[11] HL L 273., 1999.10.23., 14. o.

--------------------------------------------------